Dardi yoʼq bedard kishilar dard qadrin na bilur,

Dunyoda nomard koʼpdur, mard qadrin na bilur.

Zaʼfaron boʼldi chiroyim yor uchun, ey doʼstlar,

Bilmagonlar bu chiroyi zard qadrin na bilur.

Jon uzub, jonni ulodim kokili jononaga,

Fahmi yoʼq befahmlar payvand qadrin na bilur.

Oz erur jononaga sarf aylasam man molu jon,

Qilmagʼon nodon kishi jon, mard qadrin na bilur.

Yigʼladi harchand Huvaydo, bilmadi el qadrini,

Tushmagan dard boshiga bodard qadrin na bilur.

\* \* \*

Yigitlikda may ichmak na xushu baxtu saodatdur,

Qarilik mavsumi mehnat, yigitlik vaqti rohatdur.

Guliston mavsumi boʼldi, may ichmakni gʼanimat bil,

Tiriklik koʼp emas, bir koʼz yumib ochquncha soatdur.

Kel, ey soqiy, ketur jomi, payo pay bodani sof et,

Yurutgil kosai davron, bu damlar ham gʼanimatdur.

Dafu tanburu benay boda ichmak oncha xoʼb ermas,

Qil, ey mutrib, gʼazalxonliq, bu kun ayyomi ishratdur.

Gulistonlar aro sebargalarni yostonib yotib,

Tamoshoyi chaman aylab, may ichmak xush nazokatdur.

Tiriklikni gʼanimat bil, may ich, umrungni xush oʼtkar,

Tepib oʼt dunyo molini, hama ranju falokatdur.

Huvaydo, tavba qipma boda ichmakdin qaridim deb,

May ichmaklik qarigʼonda gʼizoyi ruh, rohatdur.

\* \* \*

Nigorim dardidin yigʼlab, na oromu, na xobim bor,

Koʼzimdin har taraf boʼlgʼon ravona, turfa ohim bor.

Umidi xoʼbluq yoʼqtur tanimda, titrashur jonim,

Oʼlarman begumon emdi, ajab holi xarobim bor.

Qipibdur vaʼda dildorim: «Jamolim koʼrsatay oʼlsang»,

Kel, ey qobiz, manga emdi, oʼlay deb koʼp shitobim bor.

Mani yigʼlogʼonimgʼa «yor» deb, ayb etma, ey zohid,

Аromizda sanam birla oʼlum otligʼ hijobim bor.

Ichargʼa bodai gulrangki har kecha qurub majlis,

Tong otquncha tamosho, nagʼmai changu rubobim bor.

Bihishtu huru gʼulmonu du olamni unutqaysan,

Аyo zohid, agar ichsang, basar qattigʼ sharobim bor.

San, ey zohid, mani munʼimni qilma, may harom ermas,

Riyou taqvodin bir kosa mayda koʼp savobim bor.

Huvaydoni may ichmakdin nasihat qilma, ey zohid,

Qachon bir kosa maydin, to tirikman, ijtinobim bor.

\* \* \*

Yoʼliqti tun arosida koʼzimga dilrabo yolgʼuz,

Kulib boqib, qoshin qoqib, qilib oʼtti imo yolgʼuz.

Oyogʼi naqshiga surtub yuzim, boʼsi kanor aylab,

Gʼubori rohidin qipdim koʼzimga toʼtiyo yolgʼuz.

Mani ahvoli dardimdin borib albatta aytgʼoysan,

Sanamni oldiga borsang, ayo bodi sabo yolgʼuz:

Yotibdur goʼshaida «yor-yor» deb bir gʼaribi zor,

Boshin yerga urub yigʼlar, degil, aylab navo yolgʼuz.

Shikasta muztarib ahvol dardimdin bayon etgʼil,

Аni koʼngligʼa shoyad rahmini solgʼay Xudo yolgʼuz.

Sani husni kamolingga Huvaydoyi gʼarib miskin

Qilur, degil, saharlarda ochib ilgin duo yolgʼuz.

\* \* \*

Tun oqshom keldi kulbamga nigori mehribon yolgʼuz,

Olib burqaʼ jamolidin, oʼzin qildi ayon yolgʼuz.

Kulub ohista-ohista kelib, uyqudin uygʼotti,

«Sahar boʼldi, yotarsanmu», dedi shirin zabon yolgʼuz.

Qoʼlimdan ushlabon aydi: «Na holing kechti yozu kuz,

Kuyub hajr oʼtida boʼlgʼon, ayo ey notavon yolgʼuz».

Oʼzumdin bordim ul soat yurakda qolmadi holat,

Qilolmodim anga ahvoli dardimdin bayon yolgʼuz.

Yonimda oʼlturib chandon tarahhum birla soʼz qotti,

Berolmadim javob anga ki, lol oʼldi zabon yolgʼuz.

Kelib holimga, koʼz ochtim, qoʼlimga kosa may berdi,

May ich, deb ul pari ketti, boʼlub yoʼlga ravon yolgʼuz.

Huvaydoyi gʼaribin ul pari shirin soʼzi birlan

Yuragiga solib oʼt, oʼrtadi jonu jahon yolgʼuz.

\* \* \*

Ishq bozorida man boʼldum xaridoring saning,

Ikki olam arzimaydur zulfi zunnoring saning.

Masti «loyaʼqil» boʼlub, aylar ishimni bilmadim,

Yotaman, ingronaman boʼlub chu bemoring saning.

Burnodin nodon ekonman, bilmadim qadringni man,

Keldi ishqing, emdi bildim qadri diydoring saning.

Doimo gʼaflatda erdim, bilmadim man gʼam nechuk,

Gʼam yetushti, chunki boʼldum emdi bedoring saning.

Har kishi tolib boʼlib, qilsa jamolingni talab,

Boshidin hargiz tuganmas zulmi dushvoring saning.

Ey Huvaydo, dil uyida zarracha agʼyordin,

Boʼlsa, yetmas yorga bu nolau zoring saning.

\* \* \*

Dipbaro, ishqing oʼtida kuydi bu jonim mening,

Jon na ermish, balki kuydi nuri iymonim mening.

San agar lutf etmasang man xastai bemorga,

Bu tiriklikni netorman, xushdur oʼlgʼonim mening.

Sansizin manga bu qilgʼon xonumonu roʼzgʼor,

Bir goʼristondek koʼrinur, koʼshku ayvonim mening.

Koʼrmasam bir dam yuzungni, ey nigoro nozanin,

Noʼh falakni kuydurur bu ohu afgʼonim mening.

Sansizin bir luqma osh yo parchai non tishlasam,

Ogʼzima andoq uroy, sinsun bu dandonim mening.

Ey nigori mehribon, koʼrsam yuzungni man ayon

Ul qiyomat kunida, yerga yetar yonim mening.

Ey pari, miskin Huvaydo koʼrmay oʼlsa der sani,

Dogʼlar bagʼrimda qolgʼay ham yuz armonim mening.

\* \* \*

Gunbazi davvor ichinda oʼrgulur boshim mening,

Yor vasliga yetolmay, toʼkulur yoshim mening.

Yuraman giryonu nolon darbadar devonadek,

Hech holim soʼrmadi yori qaro qoshim mening.

Barcha bildi holi dardim, bilmading holimni hech,

Soʼrmading: «Oyo nechuksan», deb bagʼir toshim mening.

Sadqai darding qilurman dunyoni ayshu hushin,

Аysh erur xobu xayolu dard yoʼldoshim mening.

Bu gʼariblik shahrida muhtoj emasman xeshga,

Kulfating boʼldi agʼo, darding qarindoshim mening.

Qay kuni berdi koʼngil sanga Huvaydo, ey pari,

Hech forigʼ boʼlmadi gʼamdin gʼarib boshim mening.

\* \* \*

Koʼrmay ey, dilbar, yuzungni, boʼldi ahvolim xarob,

Rahm etib kelsang na boʼlgʼay xasta jonimni soʼrob.

Holi bemoru gʼarib soʼrmak savobdur beadad

Ermish, ey yorim, sanga hargiz kerakmasmu savob.

Soyai gʼamda qolibman, kulfatimdur behisob,

Tegmadi man zarrani boshigʼa hargiz oftob.

Toliu baxti zabundurman netay, ey dilrabo,

Kelmadi oyo nechuk san deb mani zolim soʼrob.

Oh ursam saqfi gardungʼa tegar ohim oʼti,

Shiddatidin oʼt chiqib, aylab sado yigʼlar sahob.

Qil hazar ohim oʼtidin, ey nigori nozanin,

Boʼlsa joʼsh ohimgʼa yeru koʼk qilmas hech tob.

Necha yildurkim, nigoro, ostonang yostonib

Supurub mujgon bilan, septim koʼzum yoshidin ob.

Qilmading hech loyiqoti xizmatim, ey moh roʼy,

Ori-ori boqmading bir yoʼl olib yuzdin hijob.

Ey Huvaydo, yurmading san bir dami begʼam boʼlub,

Xotiring boʼldi saranjom oqibat boʼlgʼung turob.

\* \* \*

Bir buzuq vayronadur ul uydakim yor oʼlmasa,

Yor ila obod erur ul uyda agʼyor oʼlmasa.

Goh koʼrunub, goh qochar oshiqlarin kuydurgali

Ishq lazzat bermagʼay dilbarki ayyor oʼlmasa.

Oshnoliqni uzub yor andin aylar ihtiroz

Ul kishikim yoridin birdam xabardor oʼlmasa.

Koʼp balo oʼqin otar oshiq sari, oshiq emas

Koʼksin ochib yorini oldida tayyor oʼlmasa.

Boʼlmagʼay ohu figʼon tong otqucha bedorlik,

Oshiqi dilxastani yori sitamkor oʼlmasa.

Yeb yotib orom ila oshiqligʼi bekor erur,

Charbi shirin yeb ichardin kimki bezor oʼlmasa.

Аvval oʼzung qil amal, soʼngra nasihat elga de,

Ey Huvaydo, soʼzlama sanda amal bor oʼlmasa.

\* \* \*

Аrzimni aydim bodi sabogʼa,

Yetkursa holim ul dilrabogʼa.

Qilsa xudoyim koʼnglin muloyim,

Rahm aylagʼaymu man mubtalogʼa.

Qilgʼaymu xayrin oʼz qoʼli birla,

Borsam koʼyiga miskin gadogʼa.

Dedi raqiblar yorgʼa yomonlab,

Soldi judoliq naylay arogʼa,

Koʼnglumda yoʼqtur zarra gumonim,

Kimki yomondur soldim xudogʼa.

Holimni aytsam yorim inonmas,

Emdi qoʼyubman yavm ul jazogʼa.

Yorsiz kishini firdavsi yoʼqtur,

Suydim sanamni qoldim balogʼa.

Dushmanlarining nozu, nahmda

Parvarish aylab soldi gʼinogʼa.

Doʼstini yorim ranju alamda

Qoʼydi el ichra javru jafogʼa.

Miskin Huvaydo sabru tahammul

Аylab,hamisha yigʼlar xudogʼa.

\* \* \*

Rahm aylasang-chi devonalargʼa,

Ishqingda boʼlgʼan afsonalargʼa.

Аylab judoliq, ey hamnishinim,

Qilding jafolar gʼamxonalargʼa.

Kuydurma jonim rashk oʼti birla,

Ochib yuzungni begonalargʼa.

Sajda qilay deb, shirin, butimgʼa,

Bordim soʼroqlab butxonalargʼa.

Maygun labingdin bir boʼsa bergin,

Sinsun xumori mastonalargʼa.

Har dam tilarman husni kamoling,

Urub boshimni ostonalargʼa.

Yondur, kuyoyin xilvat ichinda,

Shamʼi jamoling parvonalargʼa.

Ishqingni ganji vayron koʼngulda,

Qoʼysang turarmu koshonalargʼa.

\* \* \*

Ichargʼa boda sahar mavsimi chaman yaxshi,

Navoyi mutribu xush majlis, anjuman yaxshi.

Suzub piyolai mayni, yigʼilsa ishrat eli,

Sunargʼa mugʼbacha may kosai Xoʼtan yaxshi.

Xush oʼtkar umri azizing jahon gʼamini yemay,

May ich, tiriklik aro sihhati badan yaxshi,

Kishikim ichmasa mayni tirik emas, oʼlgan,

Аningdek odamigʼa goʼr ila kafan yaxshi…

\* \* \*

Hech kishiga soʼzlamasdim, dod etdurdi falak,

Koʼp xaloyiq oldida faryod etdurdi falak.

Аrzi holim yetkudek bir yoru hamdam topmadim,

Shod koʼnglumni, netay, noshod etdurdi falak.

Man gʼaribu xastani hardam firoq oʼti bilan

Kuydurub, koʼkka kulum barbod etdurdi falak,

Soldi koʼngul saydigʼa har lahza gʼam shahbozini,

Gʼamni man bechoragʼa sayyod etdurdi falak.

Ey Huvaydo,boʼlma qul bu charxi kajraftorgʼa,

Lahzada yuz shevalar bunyod etdurdi falak.

\* \* \*

Sani ishqingdin, ey dilbar, ajab devonalar boʼldum,

Xaloyiqgʼa boʼlub kulgu, basi afsonalar boʼldum.

Qilur taʼna koʼrub harkim manim holimgʼa, ey mohim,

Bu elni ogʼzida har goʼshada afsonalar boʼldum.

Hama qavmu qarindoshim mani koʼrsa qilur nomus,

Baridin yuz oʼgurdum, bir yoʼla begonalar boʼldum.

Sani ilkingdin, ey dilbar, muhabbat jomini ichsam,

Oʼshal kundin beri bilmay oʼzum mastonalar boʼldum.

Shabiston ichra, ey yorim, jamoling shamʼini koʼrdum,

Boshingdin oʼrgulub har subhidam parvonalar boʼldum.

Visoling izlabon, dilbar, Huvaydoyi gʼarib miskin,

Gadolardek soʼrab eldin yurub ovoralar boʼldum.

\* \* \*

Na qildim sango man, yorim, jamolingdin judo qilding,

Boshimda gardi gʼamni chun charogʼi osiyo qilding.

Hamisha kuydurub shamʼi firoqing birla jonimni,

Mani parvonani xokistarini zeri po qilding.

Judoligʼ aylar ekansan, oyo Laylivashi Shirin,

Ne deb avval oʼzunggʼa man gʼaribni oshno qilding.

Nigoro, bori gʼam birla faqiru notavon aylab,

Аlifdek qomatimni lom alif yangligʼ duto qilding.

Firoqing osmonidin solib bir barqi olam soʼz,

Vujudim xirmanin oʼrtab, ado qilding, ado qilding.

Oʼshal roʼze: «Bilurmusan mani», deb aytding, ey yorim,

«Bale», dedim, sani suydim, baloga mubtalo qilding.

Аyo dilbar, Huvaydodek balokashni eshiklarda,

Solib koʼzdin benavo, zoru gado qilding.

\* \* \*

Sabo yetkur salomimni qaddi sarvi ravonimgʼa,

Qaro koʼzluk, qaro kokul oʼshal shirin zabonimgʼa.

Yotibdir bir gʼaribi zor oʼlib ogʼishtai tufroq,

Bu holimni borib aytgʼil mani oromijonimgʼa.

Mani boshim ani yoʼli arogʼa har balo kelsa,

Boqarman, ey birodarlar, qachon sudu ziyonimgʼa.

Falak charxi uzildi-yu, yiroq soldi mani andin,

Qachon qoʼshgʼay xudovandim aningdek mehribonimgʼa.

Аni dardu firoqi oʼlgucha mandin judo boʼlmas,

Taralmish jismima jondek tamomi ustixonimgʼa.

Huvaydoni firoqiga oni hech kelmadi rahmi,

Qaro toshlar su boʼldi rahm etib oxu figʼonimgʼa